**Enefit Green Aktsiaselts**

Registrikood: 11184032

Asukoht ja aadress: Lelle tänav 22, Tallinn 11318

**NÕUKOGU ARUANNE**

2023. a majandusaasta kohta

Käesolev Enefit Green ASi nõukogu aruanne on koostatud vastavalt äriseadustiku § 333 lg-le 1 ning on mõeldud esitamiseks koos 2023. a majandusaasta aruandega.

**Enefit Green ASi nõukogu**

Kuni 24.maini 2023 olid Enefit Green AS nõukogu liikmeteks Hando Sutter, Andri Avila, Raine Pajo, Erkki Raasuke ja Anne Sulling.

24.mail 2023 toimunud üldkoosolekul kutsuti tagasi nõukogu liikmed Hando Sutter ja Andri Avila ning valiti uuteks nõukogu liikmeteks Andrus Durejko ja Marlen Tamm. 25.mail 2023 nõukogu koosolekul valiti Andrus Durejko nõukogu esimeheks.

Nõukogu sõltumatuteks liikmeteks Hea Ühingujuhtimise Tava tähenduses on Anne Sulling ja Erkki Raasuke

Eesti Energia ASi esindavatele nõukogu liikmetele tasu ei maksta. Sõltumatutele liikmetele makstakse tasu vastavalt aktsionäri 14. oktoobri 2021 otsusele 1000 eurot kuus. Lähtudes eeltoodust on Erkki Raasukesele ja Anne Sullingule kummalegi makstud 2023. aastal tasu summas 12 000 eurot.

Nõukogu koosolekud toimuvad üldjuhul kord kuus. Vajadusel võetakse otsuseid vastu ka elektroonilisel hääletusel. 2023 toimus 22 nõukogu koosolekut või elektroonilist hääletust.

**Enefit Green ASi 2023. a majandusaasta aruanne**

Enefit Green ASi nõukogu kiitis 03.aprillil 2024 heaks juhatuse poolt koostatud 2023. a majandusaasta aruande (kus on mh kirjeldatud Hea Ühingujuhtimise Tava põhimõtete järgmist).

Nõukogu kiitis heaks 2023. a majandusaasta aruandele lisatud juhatuse poolt koostatud kasumi jaotamise ettepaneku järgmiselt:

Enefit Greeni kontserni jaotamata kasum seisuga 31. detsember 2023 oli 223 718 tuhat eurot, millest 2023. a puhaskasum moodustas 55 793 tuhat eurot.

Jaotada Enefit Green 2023.a kasum seisuga 31.detsember 2023 järgmiselt:

1. maksta aktsionäridele dividendidena 27 749 tuhat  eurot (0,105 eurot aktsia kohta);
2. kanda kohustuslikku reservkapitali 2736 tuhat eurot;
3. kanda eelmiste perioodide jaotamata kasumisse 25 308 tuhat eurot.

Enefit Green ASi nõukogu otsustas esitada juhatuse poolt koostatud 2023. a majandusaasta aruande koos aruandele lisatud kasumi jaotamise ettepanekuga aktsionäridele kinnitamiseks.

**Nõukogu ülesanded ja 2023. a käsitletud olulisemad teemad**

Nõukogu peamisteks ülesanneteks on Enefit Green ASi tegevuse planeerimine, Enefit Green kontserni olulisemate strateegiliste otsuste vastuvõtmine ning aktsiaseltsi juhtimise korraldamine ja järelevalve teostamine juhatuse tegevuse üle.

Nõukogu vaatab korrapäraselt üle ja kinnitab kontserni pikaajalise strateegia, iga-aastased tegevuseesmärgid ja aastaeelarve, saab ülevaateid siseauditi osakonna töö tulemusel tehtud olulisematest tähelepanekutest, kontserni olulisematest riskidest, nende juhtimisest ning maandamistegevustest ja arendusprojektidest. Nõukogu osaleb olulisemate kontserni tegevust puudutavate otsuste tegemisel nagu näiteks olulisemate lepingute sõlmimine ja lepingutingimuste muutmine, investeerimisotsuste tegemine, laenukapitali kaasamine, vara võõrandamine jne.

2023. a majandusaastal käsitles Enefit Green ASi nõukogu muuhulgas järgmisi olulisemaid küsimusi ja võttis neis vastu asjakohased otsused:

1. 2023. a majandusaasta aruande kinnitamine ja kasumi jaotamine.
2. Enefit Green 2024. aasta eelarve kinnitamine.
3. Kasvuplaani kuni 2026 uuendamine.
4. Liivi meretuulepargi projekti ettevõtja omandamine.
5. Biomassi tootmisvarade võõrandamine.
6. Sopi päikesepargi (Eesti) investeerimisotsuse tegemine.
7. Kelme II tuulepargi (Leedu) investeerimisotsuse tegemine.
8. Enefit Green-i suuremahulise laenulepingu kinnitamine.
9. Enefit Green üldkoosoleku päevakorra kinnitamine.
10. Tootlusootuste kinnitamine Enefit Greeni opereerivatele varadele ja arendusprojektidele.
11. Enefit Green energiaportfelli riskijuhtimise peamiste põhimõtete kinnitamine.

Nõukogu nõuandva organina tegutsev auditikomitee pidas 2023. aastal 13 koosolekut. Auditikomitee liikmete osalemine koosolekutel ning neile makstud tasud auditikomitee liikme töö eest on esitatud majandusaasta aruande tegevusaruandes. Auditikomitee teostas järelevalvet ja andis hinnanguid järgmistes valdkondades: finantsaruandlus ja eelarvestamine, välis- ja siseauditi tegevus, riskijuhtimise korraldus, sisekontrollisüsteemi toimimine, valitsemine ja vastavus, sealhulgas tehingud seotud osapooltega. Auditikomitee on andnud oma tegevusest jooksvalt ülevaadet nõukogu koosolekutel ning esitas enda 2023. a. tegevuste kohta tegevusaruande nõukogule veebruaris 2024.

Nõukogu arusaamise kohaselt on juhatus igapäevase majandustegevuse raamest väljuvad küsimused vastavalt seadusele ja põhikirjale suunanud nõukogule nõusoleku saamiseks.

/all*kirjastatud digitaalselt/*

\_\_\_\_\_\_\_\_\_\_\_\_\_\_\_\_\_\_\_\_\_

Andrus Durejko

Nõukogu esimees